For tredje år i træk er musik, glade børn, leg og samvær i fokus, når Hørby BørneMusikFestival åbner den udendørs festivalplads for børn – deres forældre, bedsteforældre og kammerater. Her sættes mobilen på standby, og der er tid til bare at være – nyde hinanden, musikken og alle aktiviteterne. Nyd at pengene kan blive i lommen, for når først billetten er betalt, er madmenu og aktiviteter på pladsen betalt. Det er kun drikkevarer og snacks, der skal betales for. Og lørdag er omkring 800 dukket op og klar til at feste på  festivalpladsen ved efterskolen. Der er musik på scenen og masser af aktiviteter i smukt vejr, lyder det fra TV2 Nords reporter, Mette Kristensen, der sammen med fotograf Michael Schmidt er forbi festen. Du kan se mere fra festen i Hørby i vores udsendelse klokken 19.30, der sendes på Salto. Arrangørerne er meget glade. Anette Bilde Jacobsen, som er medstifter og idékvinde bag festivalen, fortæller, at hun er meget tilfreds med opbakningen til festivalen, som er vokset fra ca. 500 til nu 800 deltagere på tre år. Hun er også glad for at se, at der kommer gæster helt fra Læsø og fra Aalborg for at deltage, og i hendes optik har de ramt helt rigtigt med den her børnemusikfestival.

Referat:
Omkring 800 deltagere på festivalpladsen til årets Hørby BørneMusikFestival.